Dunaszekcső község képviselőtestülete
1/1993.

Jegyzőkönyv
Készült: a Dunaszekcső Községi Önkormányzat képviselőtestülete 1993. január 13-án megtartott üléséről.

Jelen vannak:  Dr. Schmidt József,

Draskovits Pál,

Dr. Pálos Ferenc,

Guzsván Lajosné, 

Hetényi Ádámné,

Dr. Márton Lázár,

Szödényi István helyi képviselők, valamint

Hegedűs György jegyző, dr. Wéber János, a Köztársasági Megbízott Baranya Megyei Hivatalának vezetője - tanácskozási joggal meghívottak.

Távol maradt: Dr. Wilhelm József, Sándor József helyi képviselő

Dr. Schmidt József polgármester köszönti a megjelent helyi képviselőket, tanácskozási joggal meghívottakat. Elmondja, hogy dr. Wéber János meghívására a 2. napirendi pont miatt került sor.

Megállapítja, hogy az ülés határozatképes, mert a 9 helyi képviselőből 7 fő jelen van.

Ezután az ülést megnyitja, majd javaslatot tesz a napirendi pontokra, melyeket a képviselők vita nélkül egyhangúlag elfogadtak, így az alábbi napirendi pontokat tárgyalták meg:

1.) Lejárt határidejű határozatok, két ülés között történt események

Előadó: Dr. Schmidt József polgármester

2.) A Köztársasági Megbízott törvényességi észrevételével kapcsolatos téma megbeszélése

Előadó: Dr. Schmidt József polgármester

3.) Az önkormányzati illetményföldek sorsa

Előadó: Dr. Schmidt József polgármester

4.) Egyebek

Napirendi pontok tárgyalása
1.) Lejárt ….

A polgármester elmondja, hogy két határozat végrehajtási határideje járt le. A nyersanyagnorma új tételeinek alkalmazásával indult be a főzés a konyhán.

A lakbérek, a nem lakás céljára szolgáló helyiségek bérletére vonatkozó szerződésmódosítások elkészültek.

A legutóbbi ülés óta történt események: 
- Egy, a Belügyminisztérium által elbírált fellebbezés kapcsán kiderült, hogy a Betonüzem területe már az önkormányzati törvény hatályba lépésével egyidőben az önkormányzat tulajdonába került. Így tehát nincs akadálya annak, hogy az üzem a bérleti díj arányos részét már 1992-re is nekünk fizesse.

· Nehézségek után, de végre megtörtént a községi kutaknál a víztisztító berendezés műszaki átadása. Egyértelmű eredmény, hogy a víz vastartalma a minimálisra csökkent. Vita volt a tisztiorvosi szolgálattal a klór szükséges mennyiségéről. Sikerült elfogadtatni egy alacsony szintet, azonban a víz időnként továbbra is klórszagú, főleg a kutak közelében és a mélyfekvésű helyeken. Csőtörések javításakor egy-egy szakaszt lezárnak, így a klór abba a szakaszba nem jut el, a többi helyen koncentrálódik. A klórozás nem alkalomszerű, hanem automata berendezés adagolja.

Dr. Pálos Ferenc kérdése: Mi lett a Pott-féle ügy sorsa?

Hegedűs György: Továbbra sem fizette be a bérleti díjat. A szerződést 1993. február 16-ára felmondtuk, nem teljesítés esetén igényünket peres úton érvényesítjük.
A napirendi ponthoz több kérdés nem volt, hozzászólás nem hangzott el, a testület 7 szavazattal 0 ellenében a következő határozatot hozta:

1/1993. /I.13./ Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt eseményekről szóló tájékoztatót tudomásul veszi.

2.) napirendi pont: Dr. Schmidt József bevezetőben elmondja, hogy a bírósági végzést nem fellebbeztük meg ugyan, de továbbra is maradtak megválaszolatlan kérdések. A fellebbezés arra jó lett volna, hogy újabb megvilágításba kerüljön a téma, ez azonban a szálakat tovább kuszálná.

Ezután felidézi az ügy lényegesebb állomásait: A testület hozott egy bizonyos 31/1992. számú határozatot, melyben nyersanyagnormákat és térítési díjakat állapított meg.

A határozat ellen a köztársasági megbízott törvényességi észrevételt tett: a testületnek csak a nyersanyagnorma megállapítására van hatásköre, a térítési díjat az intézmény állapítja meg.

A testület a törvényességi észrevétellel nem értett egyet hivatkozva arra, hogy az e kérdéskört szabályozó jogszabályokat nem ismeri el hatályosnak, mivel ellentétesek az önkormányzati törvény szellemével. Ezen kívül az általános iskolai napközis ellátás valamint a munkahelyi étkeztetés nem kötelező feladat.

A köztársasági megbízott álláspontját továbbra is fenntartva bírósághoz fordult, kérve a törvénysértő határozat megsemmisítését.

A bíróság a felperes keresetének helyt adott, és a testület határozatát megsemmisítette. A bíróság az indoklásban kifejti, hogy a hivatkozott jogszabályok hatályosak, az önkormányzatok hatáskörét illetve feladatkörét szabályozó jogszabály kötelező feladattá teszi a munkahelyi és az iskolai napközi otthoni ellátását is. E jogszabályt ismételten áttanulmányozva megállapítható, hogy a munkahelyi étkeztetésről kötelező feladatként szó nincs, ugyanakkor feladatként jelöli meg a napközben szülői felügyelet nélkül maradott gyermekekről való gondoskodást, de nem az oktatási-, hanem a népjóléti, szociális feladatokról szóló fejezeten. Ebből következtetjük, hogy ez nem az általános iskolai napközi otthoni ellátást jelenti.

Dr. Pálos Ferenc kérdése: Ez a kérdés más önkormányzatoknál is felvetődött vagy csak nálunk? Melyek azok a területek, ahol a hivatal a legtöbb törvénysértést tapasztalja?

Dr. Wéber János: Dunaszekcsőn kívül még négy vagy öt helyen vetődött fel problémaként, de a törvényességi észrevételüket elfogadták, perre nem került sor.

Kezdetben a legtöbb törvénysértés a hatásköri összeütközések tekintetében volt, gyakori volt a hatáskörök elvonása a képviselőtestület, a polgármester és a jegyző között általában a testület javára.

Jelenleg az önkormányzati vagyonnal való gazdálkodás kérdéskörében fordulnak elő törvénysértések.

A testületeknél nincs tisztázva, hogy mi tartozik az önkormányzat törzsvagyonához, és mely vagyon korlátozottan forgalomképes.

Ezen kívül történnek kezdeményezések az intézmények önállóságának csorbítására.

A testületnek tudomásul kell venni, hogy intézményt lehet létrehozni, megszűntetni, átszervezni, de a működésében vannak tényezők, melyekbe a testület nem szólhat bele.

Hozzászólások:

Dr. Wéber János: Az a kérése, hogy jogértelmezési vita esetén a hivatalában kell fölkeresni, ahol a munkatársaival együtt rendelkezésre állnak. Véleménye, hogy a jogállamiság felfogásának kérdésében van ellentét a hivatal illetve a testület és a polgármester között.

A rendszerváltással együtt a jogbiztonságot meg kell tartani.

A lényeg az ügy végeredménye: a bíróság a törvénysértő határozatot hatályon kívül helyezte. Rendelkezik olyan információval, hogy az alkotmánybíróság hatályon kívül fogja helyezni az érintett jogszabálycsomag egy részét.

A „munkahelyi étkeztetés” a bíróság indoklásába fogalmazási vagy leírási hiba miatt kerülhetett. A napközi otthoni ellátást véleménye szerint a hatásköri törvény tartalmazza.

Ezzel kapcsolatban is felajánlja a hivatal segítségét, hiszen sok jelzést tesznek a jogalkotók felé a hozott jogszabályok végrehajtási nehézségeivel kapcsolatban.

Dr. Schmidt József: Ezek után nincs már vita köztünk, a határozat végrehajtásának felfüggesztése majd az ítéletben foglaltak végrehajtására megtörtént.

Guzsván Lajosné: Működik a napközi annak ellenére, hogy nincs rá normatív támogatás.

Dr. Wéber János: Azt nem olvasta sehol, hogy csak az a feladat kötelező, amire normatív támogatást ad az állam. 

Végül elmondja, hogy azért kérte meghívását a mai ülésre, hogy személyesen is elmondhassa azokat az érveket, amelyeket eddig csak írásban tettek. A testület tagjainak további sikereket kíván e szép falu felvirágoztatása érdekében.

Dr. Wéber János az ülésről eltávozott.

Dr. Schmidt József: Mivel a napirend témájában határozatot nem kell hozni áttérhetünk  a következő tárgyalására.

3.) napirendi pont: A polgármester elmondja, hogy azért kell ezt a témát napirendre tűzni, mert az illetményföld juttatásának korábbi rendszere megszűnik. A szövetkezet elnöke bejelentette, hogy tovább nem folyósítják a pedagógusok részére az illetményföld címén járó pénzt.
(Az utóbbi időben nem földet kaptak, hanem a tsz. művelte a területet, és ennek fejében pénzt fizetett.)

Ha bérleti díjat fizetünk, továbbra is fennmaradhat a korábbi gyakorlat. Ez az út azonban nem járható, más megoldást kell keresni.

A jelenleg hatályos földtörvény rendelkezése az, hogy illetményföld adható a alkalmazottak részére (tehát nem csak pedagógus, hanem minden közalkalmazott és köztisztviselő).

Rendelkezésre áll 32 ha volt állami föld, azonban ezt a kárpótlás befejezéséig nem lehet felhasználni, valamint a zártkertben 15 ha.

Döntési alternatívák:

· senki nem kap illetményföldet, amíg nem tisztázódik a helyzet a kárpótlással,

· nem adunk mindenkinek,

· annak adunk, aki saját maga művelni szeretné.

(Jelenleg 8 fő szőlőművelő már van, ezen kívül 7 fő haszonbérlő, akiknek az igényét ki lehetne elégíteni a jelenlegi helyen.)

Draskovits Pál: Véleménye szerint minden intézményben fel kellene mérni az igényeket egy levélben történő felhívásban. A szöveg tartalmazná azt, hogy miért változott meg a helyzet, melyek a lehetőségek.

A testület tagjainak egyöntetű véleménye, hogy a kárpótlás befejezéséig kár lenne bármit is eldönteni. Ebben az évben ne legyen illetményföld, az igények felmérése után aki maga művelné (műveltetné), kaphatna a törvényes kereten belüli területet.
A polgármester fogalmazzon meg egy levelet minden intézményvezetőnek, melyben ismertesse a jelenlegi helyzetet, méresse föl az igényeket, kérjen javaslatot a megoldásra.

4.) napirendi pont: A polgármester ismerteti a Baranya Megyei Közgyűlés főjegyzőjének levelét, mely felhívást tartalmaz a pécsi felsőfokú oktatási intézményekben tanuló hallgatók kollégiumi férőhelyének megváltására. Eszerint 215 e Ft/férőhely hozzájárulással megváltható lenne egy-egy helyi fiatal számára a kollégiumi elhelyezés a tanulmányai idejére.

Dr. Schmidt József szerint a felvetés jó célokat szolgál, de a helyi önkormányzatok éppen olyan pénzügyi feltételek mellett dolgoznak, mint a megyei közgyűlés. Tehát bármennyire indokolt lenne, az önkormányzat ekkora pénzügyi terhet a mai viszonyok között nem vállalhat magára.

A testület tagjai ezzel a véleménnyel egyetértettek, a kezdeményezést ugyanakkor jónak találták.

Hetényi Ádámné: Gondolkodni kell a Művelődési Ház ideiglenes bezárásán, ha a vízvezeték-rendszer és a fűtés nem lesz megoldva. A vezetéket el kellett zárni, így a WC-k nem használhatók.

Szödényi István: A mozi üzemeltetéséről mindenképpen gondoskodni kell még akkor is, ha ráfizetéses. Beszélt fiatalokkal, akik szerint a faluban éppen a fiatalok érdekében semmi sem történik.

Dr. Schmidt József: A következő ülésen a költségvetés tárgyalásakor – sok más fontos téma mellett – ez is szóba fog kerülni.

Kéri a képviselőket, hogy lehetőleg teljes létszámban jelenjenek meg, mert teljes konszenzust igénylő témák kerülnek napirendre.

Hegedűs György: A TÁKISZ értesített, hogy mivel a víztisztítási beruházásunk folyamatos beruházásnak  minősül, az 1992-ben beadott céltámogatásra vonatkozó testületi határozatot vissza kell vonni. Az 1991-ben beadott pályázatunk alapján kapjuk meg a céltámogatást 1993-ban is. 

A témához kérdés, hozzászólás nem volt, a testület 7 szavazattal 0 ellenében az alábbi határozatot hozta:

2/1993. /I.13./ Kt. számú határozat
céltámogatást kérő határozat visszavonásáról

A képviselőtestület a község ivóvíz-ellátása minőségi fejlesztésének érdekében benyújtott – céltámogatás elnyerésére vonatkozó – 47/1992. /VII.15/ Kt. számú határozatát visszavonja.

A határozat visszavonásáról a TÁKISZ-t értesíteni kell.

Határidő: 1993. január 20.

Felelős: Hegedűs György jegyző 

Több napirendi pont nem lévén a polgármester a képviselőtestület ülését berekesztette.

Kmft.


Dr. Schmidt József
Hegedűs György


polgármester 
jegyző 

